Nei. Av Fred. Olsen Renewables sine 12 vindkraftverk i drift har vi bare hatt synlig bladslitasje på Lista Vindkraftverk. Her utførte vi vedlikehold i 2021 og 2022, og basert på registrering av mengden sparkel som har blitt brukt til å reparere bladerosjon på 12 turbiner etter ni års drift i Lista Vindkraftverk, anslår vi et mikroplastutslipp fra en turbin på Lista til ca. 200 g per år. Til sammenligning slipper et gjennomsnittlig kjøretøy ut 1,9 kg per år med mikroplast fra slitasje av dekk. Omfanget av spredningen av mikroplast er en myte vi ofte ser i debatten om vindkraft, og vi ser at vindkraftmotstandere aktivt bruker dette som et argument, hvor det hevdes at utslippet er 400-1000 ganger høyere enn erfaringstall.
Selv om spredningen av mikroplast ikke er et stort problem, jobber man alltid aktivt for å minimere dette ytterligere. I forbindelse med reparasjonene på Lista Vindkraftverk i 2021-2022 ble det lagt på en ny og «mykere» type maling (topcoat) som vi forventer vil være mer motstandsdyktig mot slitasje, og som dermed kan redusere spredningen av mikroplast ytterligere i fremtiden.